**Pojašnjenje Javnog poziva za podnošenje Programa za obavljanje usluge sakupljanja neopasne otpadne ambalaže**

 Dana 28. listopada 2015. godine društvo DS Smith kao zainteresirani Gospodarski subjekt za Javni poziv za podnošenje Programa za obavljanje usluge sakupljanja neopasne otpadne ambalaže objavljen 30. rujna 2015. godine (“Narodne novine“ broj 104/15), Fondu za zaštitu okoliša i energetsku učinkovitost podnijelo je upit sljedećeg sadržaja:

 „1. Od kada se primjenjuju cijene usluge skupljanje neopasne otpadne ambalaže, od dana potpisivanja ugovora ili od dana nabave opreme sukladno obvezi preuzetoj ugovoru?

 2. Ako se cijene usluge skupljanja neopasne otpadne ambalaže primjenjuju od trenutka kada će se osigurati sva potrebna oprema na lokaciji, koje cijene se primjenjuju u međuvremenu?

 3. Je li moguće da izabrani sakupljači surađuju međusobno (prodaju sakupljenu ambalažu jedni drugima)?

 4. Je li moguća suradnja s podugovarateljima, je li se predviđa dozvola od Fonda za svakog od podugovaratelja i je li jedan podugovaratelj može surađivati s više izabranih sakupljača?

 5. Hoće li Fond sudjelovati u nabavi potrebne opreme i na koji način (sufinanciranje, bespovratna sredstva ….)?

 6. Da li se na „prijavnom listu“ obrazac 2. u rubrici „količina neopasne otpadne ambalaže“ unosi količina koju se ponuditelj obvezuje sakupiti u jednoj godini ili količina u ukupnom razdoblju za koje se ugovor sklapa (do 31.prosinca 2020)?

 7. Je li za određene dokumente za koje nije propisano da ne smiju biti stariji od 30 dana  (npr. izvod iz sudskog registra, izvod iz zemljišne knjige, ) potrebno da budu izdani određeno vrijeme prije podnošenje zahtjeva?

 8. Budući da se za neke dokumente u pojašnjenju navodi da je potrebno da budu izdani u originalu ili ovjerenoj kopiji kao npr. dozvola s Elaboratom, skrećemo pozornost da se u slučaju Elaborata radi o vrlo opsežnog dokumentaciji, posebno u slučaju kada neki od ponuditelja ima više lokacija, a količine iz elaborata sastavni su dio dozvole, pa smatramo da bi bilo dovoljno da se dozvola dostavi u originalu ili ovjerenoj kopiji, a za eleborat predlažemo da bude samo u kopiji, a po potrebi može se dostaviti original na uvid.“

Slijedom navedenog upita, sukladno točki 4.2 teksta cit. Javnog poziva, Fond daje pojašnjenje slijedećeg sadržaja:

 **Ad 1. Cijene usluge sakupljanja neopasne otpadne ambalaže utvrđene u postupku propisanom ovim Javnim pozivom primjenjivati će se od datuma sklapanja ugovora o obavljanju usluge sakupljanja neopasne otpadne ambalaže.**

 **Ad 2. Cijene usluge sakupljanja neopasne otpadne ambalaže utvrđene u postupku propisanom ovim Javnim pozivom primjenjivati će se od datuma sklapanja ugovora o obavljanju usluge sakupljanja neopasne otpadne ambalaže.**

 **Ad 3. Prodaja otpadne ambalaže obavlja se sukladno važećim odredbama propisa koji reguliraju postupanje i prodaju s otpadnom ambalažom. Fond isplaćuje iznos troška usluge sakupljanja i izdaje račun za otkup otpadne ambalaže na temelju podataka koje je sakupljač dužan dostaviti u Registar odnosno Fondu jednom mjesečno za prethodni mjesec na Obrascu AO4 kojem je obavezni prilog dokaz o predanim količinama otpadne ambalaže oporabitelju.**

 **Ad 4. Sakupljač može dio poslova povjeravati drugoj pravnoj ili fizičkoj osobi - obrtniku koji ima odgovarajuće dozvole za obavljanje povjerenih mu poslova, za što mu ne treba posebno odobrenje Fonda, ali prava i obveze iz ovog Javnog poziva, Pravilnika o ambalaži i otpadnoj ambalaži i sklopljenog ugovora ima sakupljač odnosno predstavnik zajednice ponuditelja.**

 **Ad 5. Fond za zaštitu okoliša i energetsku učinkovitost u okviru svoje djelatnosti propisane Zakonom o Fondu za zaštitu okoliša i energetsku učinkovitost obavlja poslove u svezi financiranja programa, projekata i sličnih aktivnosti u području zaštite okoliša a osobito za poticanje izbjegavanja i smanjivanja otpada, obradu otpada i iskorištavanje vrijednih svojstava otpada. Sredstva Fonda dodjeljuju se u putem zajmova, subvencija, pomoći i donacija sukladno Programu rada i Financijskom planu Fonda a sukladno općim aktima Fonda.**

 **Ad 6. Na Obrascu 2. Prijavni list u rubrici „količina neopasne otpadne ambalaže“ unosi se količina koju se podnositelj Programa obvezuje sakupiti u jednoj kalendarskoj godini.**

 **Ad 7. Za dokumente za koje nije propisano da ne smiju biti stariji od 30 dana  (npr. izvod iz sudskog registra, izvod iz zemljišne knjige) nije potrebno da budu izdani određeno vrijeme prije podnošenje zahtjeva.**

 **Ad 8. Obzirom na opseg Elaborata uz dozvole dozvoljava se da podnositelji Programa u izvorniku ili ovjerenoj kopiji dostavi dozvolu, a Elaborat u kopiji. Fond pridržava pravo traženja na uvid izvornika Elaborata u roku kojeg će odrediti u pozivu na dostavu.**

Zagreb, 05. studenoga 2015.

 DIREKTOR

Sven Müller, dipl. ing. građ.,v.r.